**INTERESNE DEJAVNOSTI ZA UČENCE PODRUŽNIČNE ŠOLE NIS IN PP**

**Šolsko leto 2021/22**

*Pripravili smo seznam interesnih dejavnosti, ki jih bo vaš otrok v letošnjem šolskem letu lahko obiskoval po pouku. Vemo, da šolsko delo vzame veliko časa in moči, zato vam predlagamo, da z otrokom izberete tako dejavnost, kjer se bo sprostil in počel tisto, kar ga res veseli.*

Dejavnosti, ki jih boste izbrali, označite v razpredelnici na priloženem listu. List oddajte razredničarki **najkasneje do petka, 10. 9. 2021.**

# GIBAM TELO IN MOŽGANE

Mentorici: ga. Katarina Masnec in ga. Nataša Beden

Gibam telo in možgane” je interesna dejavnost, ki je namenjena razvijanju osnovnih gibalnih in zaznavnih sposobnosti ter senzomotorične integracije. V telovadnici ali na prostem bomo izvajali različne poligone, labirinte, skoke na trampolinu, se plazili, kotalili in plezali čez prepreke, se vozili z vozički, imeli bomo tudi zabavne štafetne igre in se igrali z žogicami po programu Bal-a-vis-x. Na koncu leta pa nas čaka izlet v pravi trampolin park!

Termin: četrtek, 13.00−13.45

## Prvo srečanje: četrtek, 30. 9. 2021, telovadnica OŠ IC, igrišče, Trojica, igrala

**Udeleženci:** učenci od 1. do 7. razreda programa NIS in učenci PP.

**Cena in stroški:** Dejavnost ni plačljiva, potrebna je le športna oprema za telovadnico in športni copati za zunaj. Plačljiv je le zaključni izlet v trampolin park v Ljubljani.

# POTOVANJE SKOZI ČAS

Mentorici: ga. Nataša Beden in ga. Katarina Masnec

Na naših pohodih bomo spoznavali bližnjo in daljno okolico skozi zgodbe Mostiščarjev, Argonavtov, Rimljanov, vozarjev, legendo o zmaju iz Lintverna in še mnoge druge povezane z življenjem ljudi v preteklosti. Načrtujemo 6 izletov, tradicionalni Miklavžev pohod v okrašeno Ljubljano in zaključni izlet. Najbolj redni učenci bodo imeli možnost, da se udeležijo tudi dvodnevnega projekta v Portorožu z naslovom Šola za življenje, ki ga predvidevamo v maju 2022.

Termin: družili se bomo enkrat mesečno, v petek popoldne ali ob sobotah. **Prvo srečanje: petek, 1. 10. 2021, ob 13.00, v učilnici A 101**

**Udeleženci:** učenci od 1. do 7. razreda programa NIS in učenci PP.

**Cena in stroški:** dejavnost je brezplačna. Plača se le javni prevoz za dva predvidena izleta: avtobus do Ljubljane in vlak do Postojne.

# KUHARSKE URICE

Mentorica: ga. Mojca Čretnik Drašler

Na kuharskih uricah bomo pripravljali slastne jedi in sladice. Spoznavali bomo osnove zdrave prehrane, higiene pri pripravi obrokov, načrtovali in izvedli nakup sestavin, pripravljali pogrinjke, čistili kuhinjo po uporabi. Delo bo temeljilo na razvijanju samostojnosti. Kuharske urice so namenjene učencem posebnega programa.

Imeli bomo deset srečanj, po dve uri. Učence boste po zaključeni dejavnosti prišli iskat v šolo. Pri delu bodo potrebovali predpasnik. Denar za nakup sestavin za pripravo obrokov, boste prispevali starši.

**Termin: torek 13.30 – 15.30**

# GIBALNE URICE – za učence PP

Mentorica: ga. Mateja Tkalčič

Interesna dejavnost gibalne urice je namenjena mlajšim učencem posebnega programa na OŠ Ivana Cankarja Vrhnika, ki jih veseli gibanje in medsebojno druženje.

Ta telovadba je nekoliko intenzivnejša in primerna za učence, ki so vsaj že delno samostojni pri obuvanju in oblačenju, ter pri gibanju ne potrebujejo stalne fizične pomoči.

Izvajale se bodo 1x tedensko, glede na vreme v telovadnici ali na prostem, v obsegu 30 ur. **Aktivnosti, ki jih bomo izvajali:** poligoni,osnove atletike,vaje z žogo,igre z žogo, osnove aerobike za otroke,vaje za sproščanje,hitra hoja,tek,navajanje na hojo po naravnem neravnem terenu**,** gibalne igre na prostem.

**Cilji:** razvijanje grobe motorike,razvijanje koordinacije**,** pridobivanje in utrjevanje kondicije,razvijanje samostojnosti, medsebojno sodelovanje,upoštevanje in razumevanje navodil,razvijanje in utrjevanje osnovnih gibanj.

Termin: ponedeljek, 13.00−13.45, mala telovadnica Ivana Cankarja Vrhnika **Prvo srečanje: ponedeljek, 27. 9. 2021**

# INSTRUMENTALNI KROŽEK

Mentorica: ga. Milena Gvardjančič

V šolskem letu 2020/2021 bo v programu NIS oz. PP deloval **instrumentalni krožek** s poudarkom na igranju na akustični kitari. Pri krožku bomo igrali na kitaro po osnovnih akordih in s pomočjo barvnih not. Igrali pa bomo tudi še na mnogo drugih ritmičnih in melodičnih inštrumentov.

Učenci bodo z igranjem razvijali melodično ritmične sposobnosti in urili fino motoriko roke oz. prstov, ki je potrebna tudi pri drugih učnih predmetih oz. dejavnostih. Hkrati se bodo navajali na daljšo koncentracijo in razvijali boljšo pozornost. In pa seveda - ob glasbi se bomo tudi sprostili ter nasmejali. To pa tudi nekaj šteje, ne?

Če imaš rad glasbo in bi rad igral na instrumente, si lepo vabljen.

**Termin: ponedeljek ali torek, 13.00−13.45 Prvo srečanje: po dogovoru**

# KINEZIOLOŠKE VAJE

Mentor: g. Jernej Fefer, pomoč ga. Majda Vidoni Ravnikar

Interesna dejavnost bo potekala enkrat tedensko v mali telovadnici v OŠ Ivana Cankarja. Namenjena je učencem PP in mlajšim učencem NIS.

Utrjevali bomo grobo in fino motoriko ter koordinacijo telesa, hkrati pa utrjevali koncentracijo. Izboljšali bomo držo telesa in položaj telesa v prostoru. Utrdili bomo osnovna gibanja in vzdržljivost ter vztrajnost.

Termin: četrtek, 17.00−18.00, mala telovadnica Ivana Cankarja Vrhnika. **Prvo srečanje: četrtek, 30.9.. 2021.**

# DELAVNICA KUHANJA

Mentorica: ga. Tanja Strehar

Na delavnicah kuhanja bomo seveda kuhali. Pripravljali bomo različne jedi in slaščice, od tradicionalnih slovenskih jedi do sodobnih načinov priprave hrane. Poskusili bomo pripraviti jedi, ki ne bodo samo okusne, ampak tudi paša za oči. Ob tem bomo spoznavali pomen zdrave in uravnotežene prehrane ter higiene pri pripravi hrane. Učenci bodo sodelovali pri pripravi jedi in pogrinjkov ter čiščenju kuhinje po uporabi.

Za sodelovanje na delavnici je obvezen predpasnik. Denar za nakup sestavin boste prispevali starši. Delavnice so namenjene učencem razredov NIS in se bodo izvajale na vsakih 14 dni po 2 šolski uri v popoldanskem času (po pouku).

Termin: **ponedeljek od 14.00 do 15.30.**